  Виталий Пронин Кун Кенешлэн Президиумезлэн кенешоназ бадӟым саклык висъяськиз шаерамы йӧл поттонэз ӝутонлы-азинтонлы.Гурт удысъя но сиён-юонъя министерство ивортэмъя, Россиын йӧл ласянь дефицит 9 миллион 400 сюрс тонна пала лыдъяське. Странамылы пумит санкциос пыӵаны кутскем бере та лыдпус эшшо унояз - кунгож сьӧрысь йӧл продукцилы асьме ӝажыосы сюрес пытсаськиз. Дыр вуиз асьме производительёслы ӝутскыны. Россиын йӧл поттонэз йылтонъя вожвылъяськонэ ӵектӥськиз Удмуртия но - 2020-тӥ арозь та производствоез ӝутоно 1 миллион тоннаозь. Но талы али ик дасяськоно, кун ласянь юрттэтэз ӝутоно. Шаерамы йӧл поттонэз будэтонъя бадӟым программа дасямын луоз.Йӧл поттон удысъя бадӟымесь азинсконъёсыз Ленинград улослэн. Отысь хозяйствоос паськыт куто роботъёсты, пудо сиёнлэсь ӟечлыксэ йылтӥсь туала амалъёсты. Одӥг йыр скаллы быдэ отын 12 сюрс манет тыр юрттэт висъяське. Ӵошатон вылысь: асьмеос скаллы быдэ шорлыдын 5 сюрс 571 литр йӧл басьтӥськом, нош кун ласянь юрттэт чакламын котькуд йырлы быдэ 4 сюрс 100 манет мында гинэ.- Та вакытэ йӧл поттонмы возиське пудолэн трос лыдыз-йырыз вылын, - пусйиз Владимир Невоструев. - Но тазьы кема ум возиське. Тужгес но бадӟым саклык висъяно пудо сиён дасянлы. Но таиз бордысь потэ мукетыз ужпум: мулэсь ӟечлыксэ ӝутон. Соос асьмелэн чырсэсь, скаллы тупамон ӟеч сиён басьтон понна отчы известь ватсано. Та ужез быдэстыны уноез хозяйствоос асьсэ коже гинэ уз быгатэ - кулэ луоз кунлэн юрттэтэз. Йӧлмес али ик шумпотыса басьтысалзы китайёс. Соин ик асьмелы зол ужано: продукцимы асьмелы но мед тырмоз, палэнэ вузаса но табыш поттыны мед быгатомы. Та ласянь улосъёслы юрттыны дась федерал центр.Депутат Андрей Шутов но специалистъёсты дасянлы нимаз саклык висъяны куриз.- Вуылӥ Белоруссиысь йӧл поттонъя предприятиосы, Швециысь йӧл поттонъя «Де Лаваль» огазеяськонэ, - азьланьтэ со. - Соос производствоязы уже куто азьмынӥсь техникаез, уно мукет пайдаё амалъёсты. Но тужгес кулэез - та кунгожсьӧр предприятиослэн вань специалистъёсты дасянъя нимаз центръёссы. Та ласянь асьмелы но соослэсь адӟем кароно. Шведъёс туннэ ик дась элькунамы специалистъёсты дасян борды дунтэк кутскыны, туала оборудованизэс вуттыны но пумит ӧвӧл.- Таӵе дышетонэз шаерамы радъяны луонлыкъёс вань, - вераз Кун Кенешлэн Тӧроез Владимир Невоструев. - Кылсярысь, Сарапулысь, Асангуртысь, Глазовысь совхоз-техникумъёсын. Асьмелэн кызьы луыса кошке: хозяйствоосы туала оборудование вуттӥськомы но, трос ик дыр уг ортчы, со тӥяське. Мон малпамъя, таӵе учыръёс пумиськыло специалистъёсмылэн тодон-валанзы тырмымтэен. Дышетэмын ӧвӧл соос та техникаен ужаны. Та ужпум борды матысь дыре ик басьтӥськоно. Огъя вераса, шаерамы йӧл поттонэз будэтонъя бадӟым программа дасямын луоз.Елена Никитина Теги: экономика  